
Tavana Rakuuna omavalvonnan seurantaraportti 1.5.-31.8.2026 


Omavalvontasuunnitelmamme on julkaistu Tavanan verkkosivuilla. Tällä seurantaraportilla julkistamme omavalvonnan toteutumiseen, valvonnan havaintoihin ja kehittämistarpeisiin liittyviä huomioita ja toimenpiteitä.

Omavalvontasuunnitelmamme mukaisen toiminnan toteutumista seurataan ja arvioidaan muun muassa säännöllisillä johtamiskeskusteluilla, poikkeamien seurannalla, auditoinneilla, asiakas- henkilöstö-, läheis- ja tilaajakokemuksen mittaamisella.

Tämä raportti kuvaa omavalvontasuunnitelmamme toteutumista, toiminnassamme havaittuja kehittämistarpeita ja jo aloitettuja kehittämistoimenpiteitä ajalla 1.5.2026-31.8.2026. 

1. Asiakaskokemus ja osallisuus 
Keväällä 2026 toteutetun asiakastyytyväisyyskyselyn perusteella asiakkaamme ovat tyytyväisiä saamaansa apuun ja tukeen (4,8 /5). Asiakkaamme kokevat tulevansa kunnioitetuksi, voivansa osallistua itseään koskeviin päätöksiin ja että heidän toiveitaan kuunnellaan. Asiakaskyselyn NPS oli 54. 

Olemme toteuttaneet asiakkaiden toiveiden pohjalta laadittua vapaa-ajan toimintasuunnitelmaa. Esimerkiksi heinäkuussa toteutimme huvipuisto-/kaupunkiretken Tampereelle. Olemme myös pitäneet asukaskokouksia, joissa on keskusteltu asiakkaiden esiin nostamista aiheista. 

2. Toiminnan laadun arviointi
Etelä-Pohjanmaan hyvinvointialue toteutti loppuvuodesta 2025 Rakuunassa ohjaus- ja valvontakäynnin. Valvontakäynnin loppuarviossa toiminnan todettiin täyttävän vaatimukset ja olevan lain vaatimusten ja sopimuksen mukaista. Käynniltä saamamme palautteen mukaisesti päivitimme omavalvontasuunnitelmaamme. 

Toiminnassa havaittiin seurantajakson aikana muutama poikkeama. Nämä käsiteltiin prosessin mukaisesti ja näiden pohjalta kehitimme toimintaa. Panostamme myös jatkossa lisää siihen, että kaikenlaiset poikkeamat tulevat kirjattua raportointijärjestelmään ja yhdessä käsitellyiksi. 

3. Henkilöstötilanne
Rakuunan henkilöstö on pysynyt samana. Meillä on ollut opiskelijoita harjoittelujaksoilla ja olemme näistä saaneet myös hyvän sijaisen. 


Keväällä toteutettiin henkilöstökysely, jonka mukaan työntekijämme kokevat työnsä merkitykselliseksi ja kokevat, että tiimissämme on hyvä yhteishenki. Henkilöstökyselyn eNPS oli 50,0. 

4. Onnistumiset
Keväällä toteutetun läheiskyselyn perusteella kaikki asiakkaidemme läheiset ovat tyytyväisiä läheisensä saamaan palveluun. Saimme läheisiltä palautetta siitä, että henkilökuntamme on erinomaista ja otamme asiakkaiden tarpeet huomioon ja olemme myötätuntoisia. 

Olemme saaneet positiivista palautetta harjoittelujaksolla olleilta opiskelijoilta. Palautteen mukaan meillä on ollut todella mukavaa olla harjoittelussa ja opiskelijat kokevat saaneensa hyvää ohjausta. 

5. Kehittämissuunnitelmat
Tällä hetkellä olemme juuri saaneet rekisterinkäyttöoikeuden ja liittyneet Kanta-palveluihin. Tämän myötä panostamme yksikössä kirjaamisen käytäntöjen yhdessä pohtimiseen ja kehittämiseen. Kaikki työntekijät on ohjeistettu käymään Kanta.fi- sekä EOppivan kirjaamiskoulutukset. 

